ชาวบ้านบราแง อำเภอกรงปินัง จังหวัดยะลา ต่อยอดจากทำโรตีกรอบ รวมกลุ่มแปรรูปกล้วยหิน 9101 ตามรอยเท้าพ่อฯ เพิ่มรายได้หลังกรีดยาง
ชาวบ้านบราแง อำเภอกรงปินัง จังหวัดยะลา ต่อยอดจากทำโรตีกรอบ รวมกลุ่มแปรรูปกล้วยหิน 9101 ตามรอยเท้าพ่อฯ เพิ่มรายได้หลังกรีดยาง
 
วันนี้ (11 พ.ย. 60) ที่วิสาหกิจชุมชนกลุ่มแม่บ้านเกษตรกรบราแง บ้านบราแง หมู่ที่ 3 ตำบลกรงปินัง อำเภอกรงปินัง จังหวัดยะลา กลุ่มแม่บ้านได้มารวมตัวนำกล้วยหินมาแปรรูปเป็นผลิตภัณฑ์ กล้วยหิน 3 รส เพื่อส่งขายในพื้นที่จังหวัดยะลาและในชุมชน โดยการแปรรูปก็จะเริ่มตั้งแต่การปลอกกล้วยหินดิบ นำไปผ่านเครื่องสไลด์ให้เป็นชิ้นๆ ทอดในน้ำมันจนเหลืองกรอบ ก่อนที่จะปรุงรสชาติ ด้วยเกลือ น้ำตาล แยกตามรสหวาน เค็ม และสาหร่าย พร้อมบรรจุถุงรอนำส่งขายในราคาถุงละ 10 บาท เพื่อเป็นรายได้ให้กับกลุ่ม

นางสาวมารีเยาะ ยูโซ๊ะ ประธานกลุ่มฯ กล่าวว่า เดิมกลุ่มแม่บ้านเกษตรกรบราแง ซึ่งมีสมาชิกรวม 20 คน ได้ทำขนมโรตีกรอบเพื่อจำหน่ายภายในหมู่บ้านและชุมชนใกล้เคียงมาก่อน จากนั้นได้เข้าร่วมโครงการ 9101 ตามรอยเท้าพ่อฯ แปรรูปกล้วยหิน โดยแต่ละครั้งก็จะรับซื้อกล้วยหินจากคนในชุมชน จำนวน 2 เครือ มาแปรรูป ทอดเป็นกล้วยหินกรอบแก้ว ได้ประมาณ 10-15 กิโลกรัม ปรุงเป็น 3 รสชาติ คือ รสหวาน รสเค็ม และรสสาหร่าย จำหน่ายถุงละ 10 บาท และจะนำไปส่งขายในตลาดยะลาและในชุมชนบ้านบราแง จำนวนกว่า 10 ร้าน เพื่อสร้างรายได้ให้กับกลุ่มและสมาชิก เป็นรายได้เสริมหลังจากเลิกทำสวน กรีดยาง ไม่มีงานทำก็จะมารวมกันที่นี่ ทำให้สมาชิกมีงานทำมีรายได้เพิ่มขึ้น ส่วนรายได้อาทิตย์หนึ่งก็จะได้ประมาณ 5,000 บาท จากเดิมขายเพียงโรตีกรอบมีรายได้เดือนละ 20,000 บาท ก็จะเพิ่มเป็น 25,000 บาท โดยจะมีการปันผลแจกจ่ายให้กับสมาชิกทุก 15 วัน ซึ่งสมาชิกทุกคนดีใจที่ได้เข้าร่วมโครงการ 9101 ตามรอยเท้าพ่อฯ และมีรายได้เพิ่ม

ด้านนางวีระ สมศิริ เกษตรอำเภอกรงปินัง กล่าวว่า ในส่วนของวิสาหกิจชุมชนกลุ่มแม่บ้านเกษตรกรบราแง ซึ่งได้เข้าร่วม "โครงการ 9101 ตามรอยเท้าพ่อ" ภายใต้ร่มพระบารมี เพื่อการพัฒนาการเกษตรอย่างยั่งยืน การดำเนินกิจกรรมช่วง 3 เดือนที่ผ่านมา ทางกลุ่มจะรับซื้อผลผลิตกล้วยหินในพื้นที่เข้ามาแปรรูปในชุมชน เดิมทีทางกลุ่มฯ ได้ทำโรตีกรอบ ขนมเค้ก ขายอยู่แล้ว ตลาดตอบรับดีอยู่แล้ว ในส่วนของการแปรรูปกล้วยหิน เมื่อเพิ่มรายการผลิต จากโครงการ 9101 ตามรอยเท้าพ่อฯ ทำให้รายได้ของกลุ่มเพิ่มขึ้นเป็น 25,000 บาท ซึ่งในช่วงนี้เป็นช่วงที่ฝนตก สมาชิกบางคนกรีดยางไม่ได้ ก็จะใช้เวลาที่ว่างมาแปรรูปกล้วยหิน ทำงานกันในกลุ่มเพิ่มมากขึ้นจาก 3 วัน ก็เพิ่มเป็น 4 วัน หลังจากนี้เมื่อกิจกรรมครอบคลุมทั้งหมด มีการทำตลาดได้ดี ทางกลุ่มก็จะปรับปรุงการทำบรรจุผลิตภัณฑ์ให้ดีขึ้น ปรับขนาดบรรจุให้หลากหลายขึ้น เพื่อจะขยายตลาดออกไปภายนอกและจะมีผลิตผลิตภัณฑ์อีกหลายอย่างออกมา เพราะในพื้นที่มีการปลูกพืชผลทางเกษตรหลายอย่าง ไม่ว่าจะเป็นมันสำปะหลัง มันเทศ ก็สามารถนำมาทำผลิตภัณฑ์แปรรูปได้ ถือว่าเป็นการต่อยอดที่เห็นผลชัดเจน ซึ่งหลังจากนี้ทางเกษตรฯ ก็จะสนับสนุนงบประมาณให้ เพื่อให้กลุ่มฯ มีความยั่งยืนต่อไปในอนาคต แต่ทั้งนี้การพิจารณาให้การสนับสนุน ก็ต้องขึ้นอยู่กับความขยัน อดทนของกลุ่ม ความสามัคคี การบริหารที่ดี และการต่อยอดของกลุ่มด้วย